靈巖
作者：李迪
朝代：宋

paragraphs: 靈巖山勢異，金地景難窮。
塔影遮層漢，鐘聲落半空。
千峰羅雉堞，萬仞聳屏風。
飛鶴來清竇，刳魚掛古桐。
名曾參四絕，封合亞三公。
勢徹河壖遠，形差嶽鎮雄。
僊閭鄰峻極，日觀伴穹崇。
邃洞連蓬島，重巒鑿梵宮。
望應銷俗慮，登喜出塵籠。
獻壽嵩衡竝，分茅海岱同。
艮方標出震，午位對升中。
嵐滴晴煙碧，崖鋪夕照紅。
巍峨齊太華，奇勝敵崆峒。
鍊句共詩客，模真怯畫工。
天孫分怪狀，神化結全功。
吟賞慵回首，雲泉興愈隆。